Ja rElisabet wakiꞌ cꞌo chi wiꞌ ja tok Dios arjaꞌ xutakto chic jutij ja ángel Gabriel.
Chipan ja tinamit Nazaret xutak wiꞌ ja cꞌo pa rcuenta ja departamento Galilea.
Xutak ruqꞌuin jun kꞌapoj xtan,
María rubiꞌ.
Ja cꞌa María arjaꞌ ryaꞌon chic ruchiꞌ tre jun achi,
José rubiꞌ,
chi ncꞌuleꞌ ruqꞌuin.
Ja cꞌa José arjaꞌ riy rumam can ja rojer rey David.
Ja cꞌa tok xekaji ja ángel ja bar cꞌo wiꞌ ja María quewaꞌ xbij tre riꞌ:
—María,
ja Dios camic congana utz rbanon chawe,
arjaꞌ cꞌol awqꞌuin.
Camic más na utzil yaꞌon chawe atat rmal ja Dios chiquewach canojelal ja rixokiꞌ,
neꞌ tre.
Ja cꞌa María tok xutzꞌat ja ángel sach rnaꞌoj rmal ja tzij ja bix tre rmal:
—¿Nak tre cꞌawaꞌ tok nbij queriꞌ chwe?
neꞌ kaj pa ranma.
Ja cꞌa ángel quewaꞌ xbij chic tre riꞌ:
—María,
ma taxbej ta awiꞌ como atat awilon ja rutzil xin Dios.
Ja camic nqꞌuejeꞌ na cꞌaslemal chawij,
cꞌo jun tawal talaꞌ nqꞌuejeꞌ na.
Ja cꞌa tok xtalaxi ja talaꞌ Jesús rubiꞌ xtabinaꞌaj tre.
Ja tok xtiqꞌuiy nojoj janila nim rukꞌij,
Ralcꞌwal ja nimlaj Dios xtibinaꞌax tre.
Arjaꞌ riy rumam can ja rojer rey David in ja kajaw Dios xticojo rxin como rey ja caniꞌ xuban tre ja David ojer.
Chijutij xtoc rey pan ewiꞌ ja rix riy rumam can ja Jacob in ja gobierno rxin arjaꞌ ni mta wiꞌ qꞌuisic trij.
Queriꞌ xbij ja ángel tre ja María.
—¿Nak moda tok xtibantaj cumplir ja nabij leꞌ?
pro makanaꞌ incꞌulan ta cꞌa,
neꞌe ja María tre.
Quewaꞌ bix chic tre rmal ja ángel riꞌ:
—Ja rEspíritu Santo arjaꞌ nkajto na awqꞌuin in ja poder rxin ja nimlaj Dios jariꞌ nsamaj na awqꞌuin rmalcꞌariꞌ tok ja santilaj acꞌal ja xtiqꞌuejeꞌ chwiakꞌaꞌ Ralcꞌwal Dios xtibinaꞌax tre.
Camic tawotakij chi ja rElisabet ja rawachꞌalal masqui xa ti riꞌj chic pro cꞌo chic ti ral pa gracia chakajaꞌ.
Ja winak ejeꞌeꞌ nquibij tre chi ni mta wiꞌ alanem trij pro camic wakiꞌ cꞌo chi wiꞌ
como ja Dios arjaꞌ mta nak ta ja maquita ncowini nuban,
neꞌxi ja María.
—Anin incꞌo pa rukꞌaꞌ ja wajaw Dios.
Tibanaꞌ cꞌa chwe ja caniꞌ cꞌa xabij kaj chwe,
neꞌe ja María.
Cꞌacꞌariꞌ be ja ángel,
xuyaꞌ can ja María.